爲舉子時所用方硯小童滌之誤傷其左角
作者：鞏豐
朝代：宋

paragraphs: 巾箱硯子何處得，溪翁用作待魚石。
博時不費杖頭錢，遂入余家掌文墨。
父祖相傳晚畀予，自幼相隨真莫逆。
七星象斗隠約明，一口如池方寸窄。
憶曾携入對集英，僅畢春秋二三策。
後來隨宦落江湖，同上武昌題赤壁。
定交首尾三十所，晏子狐裘虞老屐。
村童唐突豈偶然，一角微傷真可惜。
大禹圭璽猶缺殘，因損不妨成友益。
靈光一殿亦偶存，小物本來甘棄擲。
贊經禆史則已多，論議失中天賜謫。
敬追子産謝叔向，息黥補劓全吾璧。